**A RANGADÓ UTÁN IS KEZÜNKBEN VAN A SORSUNK!**

Csapatunk a REAC Futball csapata a Budapest I. osztály 25. fordulójában az Újpest II. gárdájával játszott a Budai II. László Stadionban. A bajnokság rendkívül szoros, három csapat vív ádáz küzdelmet a bajnoki címért. Mint tudjátok most már nem hibázhatunk, gyakorlatilag az összes mérkőzésünket meg kell nyernünk a bajnoki címért. Az Újpest II. csapata is bajnokaspiráns így rendkívül fontos volt számunkra ez a mérkőzés. A mérkőzés pikantériája, hogy a bajnokság legtöbb gólt rúgó csapata az Újpest 94 gól, illetve mi, akik a legkevesebb gólt kaptuk 4 gól léptünk pályára. Abban szinte biztosak voltunk, hogy nem kapunk gólt, mivel nagyon masszív a védelmünk és ezután már csak az volt a kérdés, hogy a kapuba tudunk e találni. Alapvető célunk volt, hogy nyerjünk, de minimális elvárás volt a csapattól, hogy legalább egy pontot szerezzen a találkozón. Ennek szellemében kezdtük a találkozót nagy létszámú közönségünk előtt. Jó volt látni a szép számú szurkolóseregünket a lelátón. A játékvezető sípszava után azonnal támadásba lendültünk. A második percben rögtön kialakítottunk egy gólszerzési lehetőséget. Jobboldali akció, Kutai Dani indítja Popov Patrikot, aki nagyszerűen lecselezi magát az alapvonalig és lapos beadásáról, amely az ötösre érkezik, sajnos Törőcsik Bence milliméterekkel lemarad. Folytatjuk tovább. Szabadrúgáshoz jutunk a kaputól 18 méterre a harmadik percben. Balázs Ricsi életerős lövését a kapus szögletre üti. A 18. percben újabb lehetőség. Jobboldalról az ellenfél 16-án belülre ívelünk a védők röviden szabadítanak fel és Balázs Ricsi 17 méterről kapásból éppen csak hogy nem találja el a kaput. A mérkőzés ezen szakaszában ellenfelünk inkább csak a védekezésre törekedett és nem jelentett veszélyt kapunkra. A 25. percben azonban az Újpest is a mérkőzésen először kapunkra lőtt. Szabadrúgást kaptak kb. 23 méterről középről és bizony a lövés centikkel ment el a jobb kapufa mellett. Szeretném azt hinni hogyha kapura megy kapusunk védte volna, de ez már a ha kategória. A félidő hátralévő részében is enyhe mezőnyfölényben fociztunk, de igazi nagy gólhelyzetet már nem tudtunk kialakítani. A félidőben azt latolgattuk, hogy talán meg tudjuk szerezni a győzelmet a kérdés az volt tudunk e gólt rúgni, hiszen védelmünk nagyszerűen állt a lábán és gyakorlatilag helyzete sem volt az Újpestnek. A második félidőt is agilisan kezdtük. Az 51. percben Huszárik Zsolt 25 méterről lövésre szánta el magát, nagyszerű lövését a kapus bravúrosan védte. A játék képe nem változott, továbbra is mi irányítottunk, mezőnyfölényben futballoztunk. A 63. percben újabb lehetőség. Kasza Dani a középkörből elindul, lerázza hátvédjét, majd 18 méterről laposan lő, de a jobboldali kapu mellett milliméterekkel elsuhan a labda. Mi már gólt kiáltottunk, de sajnos korai volt az öröm. A 90. percben pedig kihagytuk a meccs labdát. Kasza Dani labdát szerez az ellenfél térfelének közepén, nagyszerűen kapura húz, majd 16 méterről gyakorlatilag a kapust találta el. A mérkőzés így 0:0-s végeredménnyel zárult. Véleményem szerint egy kis szerencsével nyerhettünk volna az összekép alapján. Semmi tragédia! Igaz ugyan, hogy két pontot vesztettünk, de így is, úgy is nyernünk kell az utolsó fordulóban a Kelen SC ellen, ezért ez a pontvesztés nem tragikus.

Most már az úgynevezett „könnyebb” ellenfelek érkeznek a bajnokságban. Jövő héten pénteken a Sváb hegy együttesével mérkőzünk meg 20.30h-kor idegenben. Reményeink szerint azt a mérkőzést is sikerrel vesszük.

Lászka Balász edző értékelése:

Jó mérkőzést játszottunk, talán egy kicsit közelebb álltunk a győzelemhez, nyerni szerettünk volna. A mérkőzés után is ugyanúgy megmaradt az esélyünk a bajnoki címre. Készülünk a következő találkozóra.

Várjuk Kedves Szurkolóinkat a következő mérkőzésünkre is!

HAJRÁ REAC!

Kiss István György